
	Objectiu: Muntar-te un sistema de tasques que aguanti. Saber crear tasques que informin de veritat, fer servir «El meu dia» per decidir cada matí de què t'ocupes, recollir automàticament els correus marcats i les tasques que t'assignen a Planner, i compartir una llista quan calgui. Tot en una eina que s'aprèn en mitja hora.

0. Punt de partida
Aquest document és autònom. To Do és la més senzilla de totes les eines del curs i, precisament per això, la que més gent fa servir cada dia.
	Necessites: El teu compte de Microsoft 365 i un navegador. Per als exercicis de compartir, un company. Si vols provar-ho al mòbil, l'aplicació és gratuïta.



1. Què és To Do i quan fer-lo servir
To Do és el teu gestor de tasques personal. La paraula clau és «personal»: el que hi poses és teu, ningú més ho veu, i serveix per respondre una sola pregunta cada matí: què he de fer avui.
1.1. To Do o Planner
Aquesta és la confusió que cal resoldre primer, perquè les dues eines gestionen tasques i s'assemblen.
	
	To Do
	Planner

	Per a qui
	Per a tu
	Per a l'equip

	Qui ho veu
	Només tu, tret que comparteixis una llista
	Tots els membres del pla

	Què organitza
	El teu dia a dia
	El treball d'un projecte

	Estructura
	Llistes i tasques
	Plans, cubs i tasques

	Pregunta que respon
	«Què he de fer avui?»
	«Com va el projecte?»



	Clau: No competeixen: es complementen. Planner guarda els compromisos de l'equip; To Do és on tu decideixes de què t'ocupes avui, incloent-hi les tasques de Planner que t'han assignat. Ho veurem a l'apartat 6.



	Sobre la unificació de 2024: Microsoft va unificar l'experiència de tasques dins de Teams sota el nom de Planner. To Do continua existint com a aplicació pròpia —web, escriptori i mòbil— i manté el seu propòsit individual. Si un manual antic et parla de l'aplicació «Tasques» de Teams, avui és Planner.




2. Com accedir-hi
	Via
	Com
	Quan

	Dins d'Outlook web
	La icona de tasques del menú lateral d'Outlook
	El camí més ràpid si ja hi treballes

	Aplicació d'escriptori
	Descarregable per a Windows i macOS
	Si la vols sempre oberta

	Aplicació mòbil
	Gratuïta per a iOS i Android
	Per apuntar coses sobre la marxa

	Des de Teams
	A l'aplicació Planner, secció «Les meves tasques»
	Si vius dins de Teams



	Fixa-t'hi: A la web, To Do viu integrat dins de l'experiència d'Outlook. No busquis una pàgina separada: busca la icona de tasques al menú lateral d'Outlook. És la mateixa llista que veuràs al mòbil i a l'escriptori, sincronitzada.



	Consell: Instal·la'l al mòbil encara que treballis a l'ordinador. La meitat de les coses que se'ns obliden se'ns acudeixen fora de la taula: al metro, a la cua del cafè, sortint d'una reunió. Si no ho pots apuntar en aquell moment, es perd.



3. Anatomia d'una tasca
Crear una tasca és escriure un títol i prémer Intro. Però una tasca té més camps, i saber-los fa la diferència entre una llista útil i una llista que ignoraràs.
	Camp
	Què fa
	Consell

	Títol
	L'únic obligatori
	Comença per un verb: «Trucar», «Enviar», «Revisar»

	Data de venciment
	Quan s'ha de fer
	Posa-la: sense data, la tasca no existeix

	Recordatori
	Un avís a una hora concreta
	Diferent del venciment: aquí et sona una alarma

	Repetició
	Diària, setmanal, mensual o personalitzada
	Per a rutines: informes, revisions, còpies

	Passos
	Subtasques dins de la tasca
	Evita crear cinc tasques quan n'és una amb cinc passos

	Notes
	Context lliure
	El número de telèfon, l'enllaç, el que et van dir

	Fitxers adjunts
	Documents dins de la tasca, fins a 25 MB
	El pressupost que has de revisar

	Afegir a Mi dia
	Portar-la al focus d'avui
	El gest que estructura el dia



	Clau: Venciment i recordatori NO són el mateix. El venciment diu quan toca; el recordatori et fa sonar una alarma. Per a una cosa que has de fer «aquesta setmana», posa venciment. Per a una trucada a les 10:30, posa recordatori.



	Exercici 1 — La teva primera llista

	1.  Obre To Do des d'Outlook web o des de l'aplicació.
2.  Crea tres tasques que tinguis pendents de veritat.
3.  A una d'elles, posa-hi data de venciment i recordatori.
4.  A una altra, afegeix-hi tres passos.
5.  A la tercera, escriu-hi una nota amb context.
6.  Marca'n una com a completada i mira on va a parar.




4. Les llistes intel·ligents
To Do porta unes llistes que no crees tu: es generen soles amb les tasques que ja tens. Són el motor de l'aplicació.
	Llista
	Què hi surt
	Per a què serveix

	El meu dia
	El que TU hi has posat avui
	Decidir de què t'ocupes avui

	Important
	Tot el que has marcat amb l'estrella
	Separar l'urgent del que pot esperar

	Planificat
	Tot el que té data de venciment
	Veure què ve i quan

	Assignat a mi
	Les tasques que t'han assignat a Planner
	No perdre de vista la feina d'equip

	Correu marcat
	Els correus que has marcat per fer-ne seguiment
	Que un correu no es converteixi en un oblit

	Tasques
	La llista general per defecte
	On cau el que no classifiques



4.1. «El meu dia»: la funció central
És la llista que es buida cada nit i que has de tornar a omplir cada matí. Sona incòmode i és exactament el que la fa útil: t'obliga a decidir conscientment de què t'ocupes avui, en comptes de mirar una llista infinita.
	1
	Obre «El meu dia» al començar la jornada

	2
	Mira els suggeriments
To Do et proposa tasques d'altres llistes que vencen o que fa dies que arrossegues.

	3
	Afegeix-hi les que faràs avui de veritat
Cinc o sis com a molt.

	4
	Treballa només d'aquesta llista
La resta segueix existint; simplement no és per avui.



	Clau: L'error de tota llista de tasques és que creix fins que fa por mirar-la. «El meu dia» resol això: la llista llarga segueix existint, però el teu focus diari són cinc coses. Si en poses vint, has tornat al problema del principi.


4.2. Activar «Assignat a mi»
Aquesta llista mostra les tasques que t'han assignat a Planner, però pot venir desactivada.
	1
	Obre la configuració de To Do
La roda dentada, a dalt a la dreta.

	2
	Baixa fins a la secció «Llistes intel·ligents»

	3
	Activa «Assignat a mi»

	4
	A «Aplicacions connectades», activa Planner

	5
	Torna a la llista i comprova que hi surten les tasques



	Si no veus l'opció de connectar Planner: Pot ser que no tinguis llicència de Planner assignada. De vegades es poden veure plans sense tenir-ne llicència pròpia. Si no apareix, consulta-ho amb qui gestioni les llicències.



	Què hi pots fer des d'aquí: Sobre una tasca de Planner vista des de To Do pots canviar-ne el nom, marcar passos de la llista de comprovació, canviar la data, afegir una nota i portar-la a «El meu dia». Per a la resta —canviar el cub, reassignar-la— has d'obrir-la a Planner.




5. Les teves llistes
5.1. Crear-ne
	1
	Fes clic a «Llista nova», a la part inferior del menú

	2
	Posa-li un nom
«Formació», «Casa», «Clients»...

	3
	Assigna-li un color o una icona
Ajuda a distingir-les d'una ullada

	4
	Comença a afegir-hi tasques



	Consell: Poques llistes i ben triades. Tres o quatre per àmbit —feina, projecte concret, personal— funcionen. Dotze llistes és el símptoma que estàs organitzant en comptes de treballar.


5.2. Agrupar llistes
Quan tinguis unes quantes llistes, les pots agrupar en carpetes per àmbit.
	1
	Fes clic a la icona de grup nou
Al costat de «Llista nova».

	2
	Posa-li un nom al grup
Per exemple «Feina» o «Projecte X».

	3
	Arrossega-hi les llistes que hi pertanyin

	4
	Plega el grup quan no hi treballis
Per no veure-ho tot alhora.


5.3. Compartir una llista
Pots compartir una llista concreta amb altres persones. No comparteixes tot To Do: només aquella llista.
	1
	Obre la llista que vols compartir

	2
	Fes clic a la icona de compartir
A dalt a la dreta de la llista.

	3
	Genera l'enllaç d'invitació

	4
	Envia'l a qui vulguis
Per correu, per xat, com prefereixis.

	5
	Quan acceptin, veuran la llista i hi podran afegir tasques


5.4. Administrar l'accés
	1
	Torna a la icona de compartir de la llista

	2
	Tria administrar l'accés
Hi veuràs qui hi té accés.

	3
	Elimina algú si cal

	4
	Pots desactivar l'enllaç d'invitació
Així ningú més s'hi podrà afegir amb l'enllaç antic.

	5
	O deixar de compartir del tot
La llista torna a ser només teva.



	Compartir a To Do o fer servir Planner? Una llista compartida de To Do va bé per a coses lleugeres i entre poques persones: la compra de material, els pendents d'un viatge, una llista de comprovació entre dos. Si el que has de repartir són tasques d'un projecte amb responsables i seguiment, això és Planner.



	Exercici 2 — Organitza i comparteix

	1.  Crea dues llistes noves i posa'ls color: una de feina i una de personal.
2.  Crea un grup anomenat «Feina» i arrossega-hi la primera.
3.  Comparteix la llista de feina amb el teu company.
4.  Que ell hi afegeixi una tasca i comprova que la veus.
5.  Ves a administrar l'accés i mira quines opcions tens.
6.  Deixa de compartir-la i comprova que ell ja no la veu.




6. To Do connectat a la resta
To Do agafa el seu valor quan deixa de ser una llista aïllada i comença a recollir el que ja tens escampat per altres aplicacions.
	Origen
	Com hi arriba
	On apareix

	Outlook
	Marcant un correu per a seguiment
	A la llista «Correu marcat»

	Planner
	Quan algú t'assigna una tasca
	A la llista «Assignat a mi»

	Teams
	Des de l'aplicació Planner, «Les meves tasques»
	És la mateixa llista

	El portal de M365
	Des de l'iniciador d'aplicacions
	La mateixa llista, al navegador



6.1. Des d'un correu
	1
	A Outlook, localitza el correu que has de respondre o gestionar

	2
	Marca'l amb la bandera de seguiment

	3
	Ves a To Do i obre la llista «Correu marcat»
Hi serà.

	4
	Afegeix-lo a «El meu dia» si el vols fer avui



	Per què val la pena: És la manera d'evitar que la safata d'entrada faci de llista de tasques. Un correu marcat entra a To Do i tu pots arxivar el correu tranquil, sabent que la feina no es perd. La safata queda per a llegir; To Do, per a fer.


6.2. Des de Teams
	1
	A Teams, obre l'aplicació Planner
Al menú lateral. Si no hi és, busca-la a les aplicacions.

	2
	Ves a la secció «Les meves tasques»

	3
	Hi trobaràs les mateixes llistes de To Do
El meu dia, Tasques, Assignat a mi, Correu marcat.

	4
	Ancora Planner al menú lateral
Amb clic dret, per tenir-ho sempre a mà.



	La idea: No hi ha «les tasques de To Do» per una banda i «les de Teams» per l'altra. És la mateixa llista vista des de finestres diferents, exactament com passa amb els fitxers de Teams i SharePoint.



7. Notificacions i recordatoris
De poc serveix apuntar una cosa si després no te'n recorda ningú.
	Tipus
	Quan salta
	On es configura

	Recordatori de tasca
	A la data i hora que hagis posat
	A la tasca mateixa

	Recordatori periòdic
	Cada vegada que es repeteix la tasca
	Amb l'opció de repetició

	Notificació d'ús compartit
	Quan algú afegeix o completa alguna cosa en una llista compartida
	A la configuració

	Suggeriments de «El meu dia»
	Cada matí, en obrir la llista
	A la configuració



	1
	Obre la configuració, amb la roda dentada

	2
	Revisa la secció de notificacions

	3
	Activa el que et sigui útil i desactiva la resta

	4
	Al mòbil, comprova també els permisos de notificació del sistema
Si el telèfon les bloqueja, no arribaran.



	Consell: Posa recordatoris només a les coses que passen a una hora concreta: una trucada, un enviament amb termini. Si poses recordatori a tot, els ignoraràs tots i el sistema deixa de servir.




8. Bones pràctiques
1. Comença cada tasca amb un verb. «Informe» no diu què has de fer; «Enviar l'informe a la Marta», sí.
1. Posa data a tot. Una tasca sense data és una intenció, no una tasca.
1. Fes servir «El meu dia» cada matí, amb cinc o sis coses com a molt.
1. Apunta-ho tot al moment, encara que sigui al mòbil. La memòria no és un sistema.
1. Fes servir passos en comptes de crear cinc tasques quan en realitat és una.
1. Revisa-ho un cop per setmana: esborra el que ja no toca i replanteja dates.

8.1. Errors freqüents
	Error
	Conseqüència
	Què fer

	Fer servir la safata d'entrada com a llista
	El correu es converteix en angoixa
	Marcar-lo i treballar des de To Do

	Llistes sense data
	S'acumulen i deixes de mirar-les
	Data sempre, encara que sigui aproximada

	Vint coses a «El meu dia»
	Torna a ser una llista que fa por
	Cinc o sis, i les altres demà

	Massa llistes
	Perds temps organitzant en comptes de fer
	Tres o quatre per àmbit

	Recordatoris a tot
	Els acabes ignorant
	Només al que té hora concreta

	Fer servir To Do per a l'equip
	Ningú veu qui fa què
	Això és Planner



	La idea que resumeix el bloc: To Do no et fa més productiu per si sol: el que fa és treure't de sobre la feina de recordar. Si t'hi acostumes a apuntar-ho tot al moment i a decidir cada matí de què t'ocupes, deixes d'arrossegar la llista mental que fa que acabis el dia cansat sense saber ben bé de què.



	Exercici 3 — Munta el teu sistema

	1.  A Outlook, marca dos correus amb la bandera de seguiment.
2.  Ves a To Do i comprova que apareixen a «Correu marcat».
3.  Porta'n un a «El meu dia».
4.  Crea una tasca repetitiva setmanal, per exemple «Revisar pendents del divendres».
5.  Comprova la llista «Planificat» i mira com es reparteix el que has creat.
6.  Obre To Do al mòbil i comprova que hi és tot sincronitzat.



	Sobre aquest document: Manual de Microsoft To Do. Autònom: no requereix cap altre bloc del curs. Aubay Consultoria IT — Barcelona — 2026.

